****

**REPUBLIKA HRVATSKA**

**ZADARSKA ŽUPANIJA**

****

**GRAD BIOGRAD NA MORU**

**Gradonačelnik**

KLASA: 024-04/25-03/01

URBROJ: 2198-16-01-25-2

Biograd na Moru, 25. ožujka 2025. godine

Na temelju članka 441. stavka 1. točke 3. Zakona o trgovačkim društvima („Narodne novine“, br. 111/93., 34/99., 121/99., 52/00., 118/03., 107/07., 146/08., 137/09., 111/12., 125/11., 68/13., 110/15., 40/19., 34/22., 114/22., 18/23., 130/23. i 136/24.; dalje u tekstu: ZTD), članka 28. Odluke o izmjeni Izjave o osnivanju društva s ograničenom odgovornošću od 15. studenoga 2019. godine (OU-96/19-1) i Odluke Skupštine Društva, KLASA: 024-04/25-03/01, URBROJ: 2198-16-01-25-1 od 25. ožujka 2025. godine, Skupština trgovačkog društva BOŠANA d. o. o. za turizam i usluge, Biograd na Moru, raspisuje sljedeći

**JAVNI NATJEČAJ**

**za izbor i imenovanje direktora/icu Društva - jedinog člana/icu Uprave Društva**

**BOŠANA d. o. o. za turizam i usluge**

Za direktora/icu Društva može biti imenovana osoba, koja pored općih uvjeta utvrđenih ZTD-om, ispunjava i sljedeće posebne uvjete:

* završen sveučilišni diplomski studij, sveučilišni integrirani prijediplomski i diplomski studij ili stručni diplomski studij ekonomskog smjera\*
* da ima najmanje pet (5) godina radnog iskustva na rukovodećim poslovima,
* da aktivno poznaje rad na računalu,
* da poznaje jedan strani jezik,
* posjeduje važeću vozačku dozvolu „B“ kategorije.

Uz vlastoručno potpisanu prijavu na javni natječaj kandidati/kinje su dužni dostaviti:

* životopis (vlastoručno potpisan),
* dokaz o hrvatskom državljanstvu (preslika važeće osobne iskaznice ili važeće putovnice),
* diplomu kojom se potvrđuje ispunjavanje uvjeta obrazovanja (stručne spreme) i struke određene ovim javnim natječajem (u presliku),
* elektronički zapis (u slučaju da je podnesen zahtjev u elektroničkom obliku Hrvatskom zavodu za mirovinsko osiguranje) odnosno potvrda o podacima evidentiranim u evidenciji Hrvatskog zavoda za mirovinsko osiguranje koja se izdaje na osobno traženje u područnoj službi/uredu Hrvatskog zavoda za mirovinsko osiguranje (u izvorniku, ne starije od 30 dana računajući od dana objave javnog natječaja na mrežnim stranicama osnivača Društva),
* elektronički zapis ili uvjerenje nadležnog suda da protiv kandidata/kinje nije doneseno pravomoćno rješenje o provođenju istrage, da ne postoji potvrđena optužnica, da nije donesena presuda o izdavanju kaznenog naloga, te da nije donesena nepravomoćna presuda (u izvorniku, ne starije od 30 dana računajući od dana objave javnog natječaja na mrežnim stranicama osnivača Društva),
* Program rada Društva za mandatno razdoblje od četiri (4) godine,

\*sukladno članku 114. Zakona o visokom obrazovanju i znanstvenoj djelatnosti navedeni stručni i akademski nazivi izjednačeni su sa nazivom magistar struke ili stručni specijalist određene struke

* izjava kandidata/kinje, ovjerena kod javnog bilježnika, pod materijalnom i kaznenom odgovornošću da ne postoje zapreke za imenovanje iz članka 239. stavka 2. ZTD-a (u izvorniku, ne starije od 30 dana računajući od dana objave javnog natječaja na mrežnim stranicama osnivača Društva),
* izjava kandidata/kinje, ovjerena kod javnog bilježnika, pod materijalnom i kaznenom odgovornošću o nepostojanju okolnosti sukoba interesa sukladno odredbama Zakona o sprječavanju sukoba interesa („Narodne novine“, br. 143/21. i 36/24.) (u izvorniku, ne starije od 30 dana računajući od dana objave javnog natječaja na mrežnim stranicama osnivača Društva),
* dokaz o posjedovanju vozačke dozvole B kategorije (preslika važeće vozačke dozvole),
* dokaz o poznavanju rada na računalu (certifikat o poznavanju rada na računalu, uvjerenje o osposobljenosti za rad na računalu, iskaz ocjena visokoškolske ustanove iz koje vidljivo da je uspješno položen predmet informatike ili drugu odgovarajuću potvrdu ovlaštenog organizatora tečaja informatike iz koje je vidljivo da je uspješno završen tečaj informatike, u presliku),
* dokaz o poznavanju stranog jezika (iskaz ocjena obrazovne ustanove iz koje je vidljivo da je uspješno položen predmet iz stranog jezika, druga odgovarajuća potvrda ovlaštenog organizatora tečajeva stranog jezika iz koje je vidljivo da je uspješno završen tečaj, u presliku).

Direktor/ica Društva imenuje se na mandatno razdoblje od četiri (4) godine.

Na javni natječaj se mogu javiti osobe oba spola sukladno članku 13. Zakona o ravnopravnosti spolova („Narodne novine“, br. 82/08., 125/11., 20/12., 138/12. i 69/17.).

Rok za podnošenje prijava je osam (8) dana od dana objave obavijesti o objavi javnog natječaja u dnevnom tisku.

Prijava se predaje u zatvorenoj omotnici osobno ili putem pošte preporučenom pošiljkom, na adresu osnivača Društva: Grad Biograd na Moru, Trg kralja Tomislava 5, 23210 Biograd na Moru, s naznakom: „NATJEČAJ ZA IMENOVANJE DIREKTORA/ICE T. D. BOŠANA d. o. o. - NE OTVARAJ“.

Povjerenstvo za provedbu natječajnog postupka ispitat će prijave i obaviti intervju sa kandidatima koji ispunjavanju formalne uvjete, te dati Skupštini Društva prijedlog kandidata za imenovanje direktora – jedinog člana Uprave Društva.

Na mrežnim stranicama Društva, kao i na mrežnim stranicama i oglasnoj ploči Grada Biograda na Moru kao jedinog osnivača Društva objavit će se vrijeme održavanja provjera znanja i sposobnosti – intervjua kandidata u vezi sa projekcijom planiranih aktivnosti s ciljem unapređenja poslovanja Društva za četverogodišnje razdoblje (program rada), najmanje pet (5) dana prije održavanja intervjua.

Urednom prijavom smatra se prijava koja sadrži sve podatke i priloge navedene u javnom natječaju. Osoba koja nije podnijela pravodobnu i urednu prijavu ili ne ispunjava formalne uvjete iz javnog natječaja, ne smatra se kandidatom prijavljenim na javni natječaj, te joj se dostavlja pisana obavijest u kojoj se navode razlozi zbog kojih se ne smatra kandidatom prijavljenim na javni natječaj.

Smatra se da je kandidat, koji se nije odazvao pozivu na razgovor – intervju, povukao prijavu na natječaj.

Odluku o imenovanju direktora/ice donosi Skupština Društva, a obavijest o imenovanju dostavlja se svim kandidatima/kinjama u roku od 15 (petnaest) dana od dana donošenja odluke o imenovanju. Nakon donošenja odluke o imenovanju, a prije stupanja na dužnost, sa izabranim direktorom zaključuje se ugovor o radu za obavljanje poslova člana uprave.

Skupština Društva zadržava pravo ne odabrati niti jednog kandidata i poništiti ovaj natječaj u bilo kojem trenutku i bez posebnog obrazloženja. U slučaju poništenja ovog javnog natječaja Društvo nikome ne odgovara za bilo kakvu štetu.

**Gradonačelnik Grada Biograda na Moru**

**Ivan Knez, dipl. ing. agr.**

**za Skupština Društva**

**BOŠANA d. o. o.**